Hvað skrifaði Alexandre Dumas margar bækur ? Í heild sinni hljóðaði spurningin svona : Hvað skrifaði Alexandre Dumas margar bækur ? Gerði hann bara sögulegar bækur um konungsfjölskylduna í Frakklandi ? Alexandre Dumas ( 1802 - 1870 ) var óhemju afkastamikill franskur rithöfundur , en eftir hann liggja á annað hundrað verka . Þekktustu verk hans eru án efa Skytturnar þrjár og Greifinn af Monte Cristo . Flestar skáldsagna höfundarins eru svokallaðar sögulegar skáldsögur , en þá er sagan kyrfilega staðsett á einhverjum ákveðnum tíma í fortíðinni . Dumas skrifaði bækur sem gerast í samtíma Sesars og Karlamagnúsar svo dæmi séu tekin . Flestar sögurnar fjalla þó um tímabilið frá veldi Lúðvíks fimmtánda og fram að byltingu , það er að segja frá 1715 - 1789 . Hann notaði sagnfræðina óspart þótt hann væri ekki sagnfræðilega sinnaður sjálfur og sagðist raunar líta á söguna sem nagla sem hann hengdi skáldsögur sínar á . Í æsku hreifst Alexandre Dumas mjög af skrifum Shakespeares ( 1564 - 1616 ) , Schillers ( 1759 - 1805 ) og Walter Scotts ( 1771 - 1832 ) , og reyndi höfundurinn ungi því fyrst fyrir sér með leikritaskrifum . Leikritin voru sýnd í París á þriðja og fjórða áratug 19. aldar og nutu mikilla vinsælda . Varð það til þess að Dumas kaus að gera skáldsagnaritun að ævistarfi . Dumas var snjall maður og nýtti sér möguleika sína á rithöfundasviðinu til hins ýtrasta , til dæmis með því að endurskrifa fyrri leikrit sín og búa til úr þeim framhaldsögur sem voru birtar í tímaritum . Hann hafði auk þess fjölda fólks á sínum snærum við skriftir og hugmyndavinnu og því er kannski ómögulegt að segja hversu margar bækur hann skrifaði í raun sjálfur . Útgáfan var mun lausari í reipunum í þá daga en nú er . Bækur komu út í mörgum bindum eða köflum í tímaritum og það er því eflaust mismunandi hvernig bækur Alexandre Dumas eru taldar . Þar sem Dumas hafði svo mikið af leigupennum á sínum snærum veit maður heldur ekki hvað hann skrifaði sjálfur og hvað pennar hans skrifuðu . Skytturnar þrjár komu fyrst út í tímariti árið 1844 og varð sagan strax feykivinsæl . Segir þar frá hinum unga D’Artagnan og draumum hans um að verða skytta við hirð konungs . Hann kynnist skyttunum þremur og saman lenda kapparnir í ýmsum ævintýrum ; berjast gegn hinu illa en verða einnig fyrir skakkaföllum sem sýna persónurnar í spaugilegu ljósi . Dumas skrifaði tvær framhaldssögur af Skyttunum þremur . Heitir sú fyrri Tuttugu árum síðar ( f. Vingt ans après ) og kom út árið 1845 . Sú síðari heitir Le Vicomte de Bragelonne ou Dix ans plus tard en í henni birtist meðal annars sagan af manninum með járngrímuna . Skytturnar þrjár hafa komið út í mörgum mismunandi útgáfum í gegnum tíðina . Þannig má finna teiknimyndasögur um garpana , barnabækur þar sem söguþráðurinn hefur verið einfaldaður og ótal margar kvikmyndir . Sagan hentar vel á hvíta tjaldið , hún er spennandi og atburðarásin er hröð og skemmtileg . Greifinn af Monte Cristo er ein af þeim sögum Dumas sem ekki fjalla um frönsku konungsfjölskylduna . Í verkinu segir frá hinum unga sjómanni Dantès sem lífið virðist blasa við . Hann nýtur velgengni í flotanum og er um það bil að fara að giftast unnustu sinni . Besti vinur hans verður afbrýðissamur út í velgengni Dantès og lýgur upp á hann sökum svo Dantès er sendur í fangelsi á eyju langt undan landi . Í fangelsinu kynntist hann presti sem á banabeði sínu vísar Dantès á mikinn fjársjóð . Dantès tekst að stinga af eftir margra ára vist og finnur fjársjóðinn . Hann fer til Frakklands til þess að hefna sín á vini sínum og kallar sig nú greifann af Monte Cristo sem er einmitt nafnið á fangaeyjunni . Líkt og Skytturnar þrjár hefur Greifinn af Monte Cristo komið út í mörgum útgáfum og leikstjórar í Hollywood og víðar ekki látið sitt eftir liggja þegar kemur að því að færa þessa spennandi sögu í nýjan búning . Alexandre Dumas skrifaði þó ekki aðeins skáldsögur . Eftir hann liggja einnig æviminningar , ferðabækur og matreiðslubækur . Dumas lifði ævintýralegu lífi og lifði hátt . Hann fékk vel greitt fyrir sögur sínar en eyddi fénu jafnharðan í ljúfa lífið og var auk þess örlátur á peninga og þótti höfðingi heim að sækja . Hann byggði sér stóra höll sem hann kallaði Château de Monte-Cristo , og bjó þar svo lengi sem hann hafði efni á því . Alexandre Dumas var heldur ekki við eina fjölina felldur í kvennamálum og sagt er að hann hafi eignast fjöldann allan af börnum í lausaleik . Þremur barnanna gekkst hann við , þeirra á meðal er alnafni hans . Sonurinn var kallaður Alexandre Dumas fils ( sonur ) til aðgreiningar frá Alexandre Dumas père ( faðir ) . Sá gerðist einnig rithöfundur og er meðal annars þekktur fyrir að hafa skrifað Kamelíufrúna . Lista yfir sögulegar skáldsögur Alexandre Dumas má finna á Dumaspere.com Sigurjón Baldur Hafsteinsson er prófessor í safnafræði við Félags - og mannvísindadeild Háskóla Íslands . Rannsóknir Sigurjóns Baldurs hafa meðal annars snúið að viðhorfi Íslendinga til dauða og sorgar , en þau viðhorf eru tengd félagspólitískum breytingum sem orðið hafa á Íslandi á undanförnum þrjátíu árum .